
ΠΡΟΚΗΡΥΞΗ
«ΣΕΦΑΑ 3 Χ 3 & ΕΚΠΑ: Φοιτητικό Τουρνουά Καλαθοσφαίρισης 2026».
29 & 30 Μαΐου Γυμναστήριο Ι. Φωκιανός

Διοργάνωση

Η Επιτροπή Αθλητισμού και Άσκησης του Εθνικού Καποδιστριακού Πανεπιστημίου Αθηνών (ΕΚΠΑ), η Σχολή Επιστήμης Φυσικής Αγωγής και Αθλητισμού (ΣΕΦΑΑ) του ΕΚΠΑ και η Ειδικότητα Αθλητική Διοίκηση της ΣΕΦΑΑ, διοργανώνουν στις 29 & 30 Μαΐου 2026 το “ΣΕΦΑΑ & ΕΚΠΑ 3x3: Φοιτητικό Τουρνουά Καλαθοσφαίρισης 2026”. 

Σκοπός της Διοργάνωσης
Η διοργάνωση αποτελεί μέρος της πρακτικής/βιωματικής εκπαίδευσης των φοιτητών/τριών της Ειδικότητας «Αθλητική Διοίκηση» της ΣΕΦΑΑ του ΕΚΠΑ, στο πλαίσιο των μαθημάτων «Οργάνωση Αθλητικών Αγώνων» και «Αθλητικό Μάρκετινγκ».
 Σκοπός του τουρνουά, είναι η ενεργοποίηση και η συμμετοχή του συνόλου των φοιτητών του ΕΚΠΑ σε αθλητικές δραστηριότητες, προάγοντας την υγεία και την ευεξία μέσα από το παιχνίδι. 
Η διοργάνωση στοχεύει στην καλλιέργεια της κοινωνικοποίησης και της συλλογικότητας, προσφέροντας ένα ευχάριστο διάλειμμα από τις ακαδημαϊκές υποχρεώσεις και ενισχύοντας τους δεσμούς της φοιτητικής κοινότητας. Παράλληλα, μέσα από τον υγιή ανταγωνισμό, προωθούνται οι αξίες της ευγενούς άμιλλας και του σεβασμού, αναδεικνύοντας τον αθλητισμό ως μέσο ψυχαγωγίας και προσωπικής ανάπτυξης για όλους. 
Ημερομηνίες και Χώρος Διεξαγωγής Τουρνουά
Το τουρνουά θα διεξαχθεί Παρασκευή 29 και Σάββατο 30 Μαΐου, στα ανοιχτά γήπεδα του Εθνικού Γυμναστηρίου Ι. Φωκιανός, Β. Όλγας 1 Ζάππειο (δίπλα στο Ζάππειο Μέγαρο, απέναντι από το Καλλιμάρμαρο).
Την Παρασκευή θα διεξαχθούν προκριματικοί αγώνες κατάταξης σε ομίλους και το Σάββατο θα ακολουθήσουν αγώνες νοκ άουτ (προημιτελικοί-ημιτελικοί και τελικοί) μέχρι την ανάδειξη του τελικού νικητή. 
Δικαίωμα Συμμετοχής
Δικαίωμα συμμετοχής στο τουρνουά, έχουν όλοι όσοι διατηρούν τη φοιτητική τους ιδιότητα, δηλαδή  οι εν ενεργεία προπτυχιακοί, μεταπτυχιακοί και διδακτορικοί φοιτητές/τριες του ΕΚΠΑ, μέσα από το Τμήμα ή τη Σχολή τους. Οι συμμετέχοντες θα πρέπει να διαθέτουν φοιτητική ταυτότητα την οποία θα χρειαστεί να επιδεικνύουν πριν από κάθε αγώνα. ΠΡΟΣΟΧΗ ! Μόνο η φοιτητική ταυτότητα θα γίνεται αποδεκτή και δεν αντικαθίσταται από άλλα επίσημα έγγραφα (πχ αστυνομική ταυτότητα ή διαβατήριο). Η μη επίδειξη φοιτητικής ταυτότητας είναι λόγος αποκλεισμού από τη συμμετοχή στο τουρνουά. 
Οι συμμετοχές θα αφορούν Τμήμα, (όπου αυτό είναι δυνατό) ή Σχολή!
ΔΗΛΑΔΗ, μπορεί να συγκροτηθεί μια ομάδα ανά Τμήμα ή η Σχολή να συγκροτήσει ομάδα με φοιτητές/τριες που προέρχονται από διαφορετικά Τμήματά της. Δε μπορεί όμως να συγκροτηθεί ομάδα με μέλη που προέρχονται από διαφορετικές Σχολές.

Εποπτεία - Διοργάνωση Τουρνουά
Το τουρνουά διεξάγεται υπό την εποπτεία της Επιτροπής Αθλητισμού και Άσκησης του ΕΚΠΑ και της Οργανωτικής Επιτροπής του τουρνουά, που συγκροτείται από τους/τις φοιτητές/τριες της Ειδικότητας «Αθλητική Διοίκηση» της ΣΕΦΑΑ του ΕΚΠΑ.
Δήλωση και Φόρμα Συμμετοχής
Η δήλωση συμμετοχής στο τουρνουά, θα γίνεται ηλεκτρονικά με τη συμπλήρωση φόρμας (συμπεριλαμβάνεται στο τέλος της προκήρυξης) που θα αναρτηθεί (μαζί με την προκήρυξη) στην ιστοσελίδα της κάθε Σχολής (www.phed.uoa.gr), καθώς και στις ανακοινώσεις και στην ιστοσελίδα της διοργάνωσης (https://bit.ly/4vc2wpQ),  η οποία έχει δημιουργηθεί αποκλειστικά για τις ανάγκες της διοργάνωσης.
 Οι δηλώσεις συμμετοχής των ομάδων θα είναι ανοιχτές μέχρι τη συμπλήρωση του μέγιστου αριθμού αυτών (39 ομάδες). Ο αριθμός αυτός επιλέχθηκε με βάση τον χρόνο και τα γήπεδα που έχουν στη διάθεσή τους οι διοργανωτές.
Τα στοιχεία που ζητούνται στη φόρμα είναι: το όνομα της ομάδας,  η σχολή ή το τμήμα του ΕΚΠΑ που ανήκουν οι παίκτες (όλοι οι παίκτες πρέπει να προέρχονται από την ίδια σχολή ή το ίδιο τμήμα του ΕΚΠΑ), το ονοματεπώνυμο, η ηλεκτρονική  διεύθυνση (email) και το κινητό τηλέφωνο του αρχηγού της ομάδας, καθώς και εναλλακτικά στοιχεία επικοινωνίας (πχ του υπαρχηγού της ομάδας). Επίσης,  τα ονοματεπώνυμα των υπολοίπων παικτών/τριών, ο αριθμός μητρώου τους, καθώς και υπεύθυνη δήλωση ότι οι συμμετέχοντες:
 (α) διαθέτουν ενεργή φοιτητική ταυτότητα, 
(β) εξουσιοδοτούν τον αρχηγό της ομάδας να δηλώσει αντί αυτών ότι δεν έχουν προβλήματα υγείας και συμμετέχουν με δική τους ευθύνη
γ) έχουν διαβάσει και αποδέχονται τους όρους και τους κανονισμούς της διοργάνωσης.
Στην περίπτωση που δεν εξασφαλιστεί ο ανώτατος αριθμός των 39 συμμετοχών ομάδων, οι διοργανωτές έχουν το δικαίωμα να τροποποιήσουν ανάλογα το αγωνιστικό πρόγραμμα. Για να γίνει δεκτή η αίτηση συμμετοχής μιας ομάδας, ο δηλών ως αρχηγός της ομάδας παίκτης πρέπει να έχει αποδεχτεί υποχρεωτικά τους όρους και τις προϋποθέσεις της προκήρυξης (σε περίπτωση μη αποδοχής η αίτηση της ομάδας απορρίπτεται),.
Αριθμός Ομάδων
Στο «ΣΕΦΑΑ  & ΕΚΠΑ 3Χ3: Φοιτητικό Τουρνουά Καλαθοσφαίρισης 2026», ο μέγιστος αριθμός των συμμετεχόντων ομάδων διαμορφώνεται στις τριάντα εννιά (39), με βάση τον διαθέσιμο χρόνο και τα γήπεδα για τη διεξαγωγή των αγώνων.
Το πρώτο κριτήριο για την επιλογή των ομάδων, θα είναι η εκπροσώπηση των συμμετεχουσών Σχολών και Τμημάτων, με στόχο τη διασφάλιση της μεγαλύτερης δυνατής αντιπροσώπευσης, ως προς την προέλευση των ομάδων. Δε μπορεί για παράδειγμα ένα Τμήμα ή Σχολή να συμμετέχει με δύο (2) ή περισσότερες ομάδες και κάποιο άλλο Τμήμα να μην έχει καμία (ανεξαρτήτως του χρόνου δήλωσης). Στην περίπτωση που κάποιο Τμήμα έχει περισσότερες από μία ομάδες, τότε θα εκπροσωπηθεί από την ομάδα που πρώτη χρονικά κατέθεσε την αίτηση και οι υπόλοιπες θα μπαίνουν σε λίστα αναμονής. Εφόσον πληροίται το πρώτο κριτήριο και απομείνουν κενές θέσεις, αυτές θα καλυφθούν από τη λίστα αναμονής με χρονική προτεραιότητα, ενώ θα ισχύσει και πάλι το κριτήριο της εκπροσώπησης. 
Δηλαδή η πρώτη κενή θέση θα καταληφθεί από την πρώτη ομάδα στη λίστα αναμονής, η δεύτερη κενή θέση θα καταληφθεί από την επόμενη ομάδα στη λίστα αναμονής η οποία όμως θα προέρχεται από άλλο Τμήμα. Δε μπορεί δηλαδή ένα Τμήμα να συμμετέχει με τρίτη ομάδα αν δεν εξασφαλισθούν οι συμμετοχές από δεύτερη ομάδα όλων των ενδιαφερομένων Τμημάτων. Η διαδικασία αυτή θα επαναληφθεί όσες φορές χρειαστεί, μέχρι να καλυφθούν και οι 39 θέσεις. Ακόμα όμως και σε αυτή την περίπτωση, η λίστα αναμονής θα έχει ισχύ, ώστε να γίνει αναπλήρωση στην περίπτωση που κάποια ομάδα δεν πληροί τις προϋποθέσεις, αποχωρήσει ή αποβληθεί πριν την έναρξη του τουρνουά.

Αγωνιστικό Σύστημα αι Κληρώσεις
Το σύστημα που θα ακολουθηθεί είναι ένα μεικτό σύστημα με τέσσερις φάσεις. Στην πρώτη φάση οι συμμετέχουσες ομάδες θα χωριστούν σε 13 ομίλους των 3 ομάδων. Η κλήρωση των αγώνων θα πραγματοποιηθεί από τους διοργανωτές με τη χρήση εφαρμογής και θα ανακοινωθεί στην ιστοσελίδα και στα μέσα κοινωνικής δικτύωσης της διοργάνωσης. Οι συμμετέχοντες (δια των αρχηγών/εκπροσώπων τους) θα ενημερωθούν από τους υπεύθυνους της διοργάνωσης δια ζώσης και με ηλεκτρονικό μήνυμα. Σε κάθε όμιλο θα εφαρμοστεί το σύστημα robin round, δηλαδή παίζουν όλοι με όλους, πράγμα που σημαίνει ότι η κάθε ομάδα θα δώσει τουλάχιστον δύο (2) αγώνες. Μετά το τέλος της πρώτης φάσης θα προκριθούν 16 ομάδες. Οι δεκατρείς ομάδες θα προκύψουν από τις πρώτες ομάδες από κάθε όμιλο και οι υπόλοιπες θα είναι οι τρεις καλύτερες δεύτερες ομάδες. Τα κριτήρια ισοβαθμίας, τόσο εντός του ομίλου, όσο και μεταξύ των δεύτερων, αναλύονται στη συνέχεια.
Αριθμός Παικτών
Κάθε ομάδα υποχρεούται να έχει κατά μέγιστο πέντε (5) παίκτες/τριες και κατ’ ελάχιστο τέσσερις (4) παίκτες. Ομάδες με τρεις (3) παίκτες/τριες ΔΕΝ θα γίνονται δεκτές. Σε περίπτωση που μια ομάδα μείνει με λιγότερους από τέσσερις παίκτες κατά τη διάρκεια του τουρνουά, για σοβαρούς λόγους υγείας που πιστοποιούνται από γιατρό (πχ τραυματισμός), θα υπάρχει δικαίωμα για αντικατάσταση. Οι παίκτες πρέπει να είναι όλοι από ΤΟ ΙΔΙΟ ΤΜΗΜΑ.
Στην περίπτωση που μια πολυτμηματική Σχολή δε μπορεί να συγκροτήσει ομάδα με κάποιο Τμήμα της, τα Τμήματα που δεν μπορούν να συγκροτήσουν ανεξάρτητη ομάδα, δύναται να κατεβάσουν μια ενιαία ομάδα ως Σχολή. Δεν επιτρέπεται όμως η συγκρότηση ομάδων με παίκτες που φοιτούν σε διαφορετικές Σχολές.  
Σε ότι αφορά το φύλο, οι ομάδες μπορούν να είναι μεικτές (ανδρών και γυναικών), είτε αποτελούμενες μόνο από παίκτες του ίδιου φύλου (μόνο αγόρια ή μόνο κορίτσια). Μέχρι την ημέρα των αγώνων κάθε ομάδα δικαιούται να κάνει μέχρι 2 αλλαγές στη σύνθεσή της. Από την έναρξη του τουρνουά και μετά δε θα γίνεται δεκτή προσθήκη μη εγγεγραμμένου παίκτη στις συνθέσεις των ομάδων. Ομάδες που κατά τη διάρκεια του τουρνουά μείνουν με λιγότερους από τέσσερις (4) παίκτες θα μηδενίζονται.
Υποχρεώσεις – Δικαιώματα των Ομάδων
Οι ομάδες οφείλουν να βρίσκονται στο γήπεδο τουλάχιστον 30 λεπτά πριν από την έναρξη του προγραμματισμένου τους αγώνα. Ενώ αν απουσιάζουν ή δεν συμπληρώνουν τον ελάχιστο αριθμό παικτών ο αγώνας επικυρώνεται υπέρ της αντίπαλης ομάδας στα χαρτιά με σκορ 10-0.
Οι διαγωνιζόμενοι είναι υποχρεωμένοι να τηρούν το «ευ αγωνίζεσθαι» και να σέβονται, τους διαιτητές, τους αντιπάλους τους, τους διοργανωτές και τις εγκαταστάσεις.
Οι διοργανωτές και οι διαιτητές, έχουν το δικαίωμα να αποβάλλουν οποιονδήποτε παίκτη ή ομάδα που δεν ακολουθεί τους κανόνες σωστής συμπεριφοράς και τους κανονισμούς των αγώνων.
Ο/η κάθε συμμετέχων/ουσα, υποχρεούται να έχει μαζί του/της τη φοιτητική ταυτότητα. Η μη επίδειξη φοιτητικής ταυτότητας αποτελεί λόγω αποκλεισμού από τη συμμετοχή στο τουρνουά.
Μια ομάδα έχει δικαίωμα να υποβάλλει ένσταση για την έκβαση του αγώνα (πχ για αντικανονική συμμετοχή αντιπάλου παίκτη), εντός μιας ώρας από τη λήξη του αγώνα. Ενστάσεις πέραν του χρονικού αυτού ορίου, δε θα γίνονται αποδεκτές.
Στο τέλος της διοργάνωσης, θα δοθούν βεβαιώσεις συμμετοχής σε όλους τους/τις συμμετέχοντες/ουσες, καθώς και έπαθλα στους νικητές.
Ιατρική Κάλυψη Τουρνουά
Σε όλη τη διάρκεια του τουρνουά, θα υπάρχει ιατρική κάλυψη από ιατρικό προσωπικό, η οποία θα προσφερθεί από τα μέλη του ΠΜΣ «Παγκόσμια Υγεία-Ιατρική των Καταστροφών» της Ιατρικής Σχολής, με διευθυντή τον Καθηγητή κ. Πικουλή. Κανένας αγώνας δε θα διεξάγεται χωρίς ιατρική κάλυψη.
Αναλυτική Διάρθρωση του Τουρνουά
Το τουρνουά διαρθρώνεται ως εξής:
1. Α΄ ΦΑΣΗ: Η φάση των ομίλων (group stage): Οι ομάδες, οι οποίες δήλωσαν συμμετοχή κατατάσσονται μετά από κλήρωση σε δεκατρείς ομίλους των τριών ομάδων. Στον κάθε ένα από αυτούς διεξάγονται τρία παιχνίδια με το σύστημα “Robin Round”, δηλαδή παίζουν όλοι με όλους σε έναν γύρο παιχνιδιών. Από αυτά τα παιχνίδια προκύπτει η τελική βαθμολογία του ομίλου και η κατάταξη του πρώτου, του δεύτερου και του τρίτου, με τον πρώτο κάθε ομίλου να προκρίνεται στη φάση των16. Οι υπόλοιπες 3 ομάδες προκρίνονται με βάση την δεύτερη καλύτερη βαθμολογία σε όλους τους ομίλους. Σε κάθε νίκη αντιστοιχούν 2 βαθμοί και σε ήττα 1 βαθμός. Σε περίπτωση ισοβαθμίας στην Α φάση των ομίλων, λαμβάνονται υπόψη κατά προτεραιότητα τα εξής κριτήρια:
1.        	Διαφορά πόντων
2.        	Καλύτερη επίθεση
3.        	Καλύτερη άμυνα 
Σε περίπτωση ισοπαλίας, θα υπάρχει τρίλεπτη παράταση
Κριτήρια για την επιλογή των τριών καλύτερων δεύτερων
1. Οι βαθμοί που συγκέντρωσε η ομάδα
2. Η διαφορά πόντων
3. Καλύτερη επίθεση
4. Καλύτερη άμυνα
Εάν με κανένα από αυτά τα κριτήρια δεν προκύπτει πρόκριση, θα ακολουθεί κλήρωση.
2. 	Β΄ ΦΑΣΗ (Round of 16): Θα γίνουν οκτώ (8) “knock out” αγώνες με κλήρωση και οι νικητές θα προκριθούν στα προημιτελικά (round of 8). 
3.   Γ΄ ΦΑΣΗ (Round of 8): Θα γίνουν τέσσερις (4) “knock out” αγώνες με κλήρωση και οι νικητές θα προκριθούν στο Final Four. 
4.   Δ’ ΦΑΣΗ (Final Four): Θα γίνουν δύο ημιτελικοί αγώνες με κλήρωση και οι νικητές θα προκριθούν στον μεγάλο τελικό, ενώ οι ηττημένοι θα παίξουν στον μικρό τελικό για την 3η θέση. Ο νικητής του Μεγάλου Τελικού αναδεικνύεται πρωταθλητής του τουρνουά κι ο ηττημένος κατατάσσεται στην δεύτερη θέση. Ο νικητής του Μικρού Τελικού κατατάσσεται στην τρίτη θέση του τουρνουά.
ΚΑΝΟΝΙΣΜΟΙ ΠΑΙΔΙΆΣ
Α) Έναρξη Αγώνα
Ο αγώνας ξεκινά με flip coin. Όποια ομάδα κερδίσει το νόμισμα κερδίζει και την κατοχή της μπάλας, είτε στην αρχή του παιχνιδιού, είτε σε ενδεχόμενη παράταση.
Β) Αλλαγές
Απεριόριστες
Γ) Διάρκεια Αγώνα
Ο κάθε αγώνας θα διαρκεί 10 λεπτά (μικτός χρόνος).
Σε περίπτωση που μέχρι και τη συμπλήρωση του 8ου λεπτού η διαφορά στο σκορ είναι μικρότερη των 3 πόντων (δηλαδή, ισοπαλία η 1-2 πόντοι διαφορά), στα δύο τελευταία λεπτά (crunch time), ο χρόνος θα είναι καθαρός.
Ο χρόνος ξεκινάει να μετράει με την πρώτη επαφή της επίθεσης μετά το check ball από την άμυνα. Δεν υπάρχουν επαναφορές.
Εάν το αποτέλεσμα είναι ισόπαλο στη λήξη της κανονικής διάρκειας, μετά από διάλειμμα ενός λεπτού, παίζεται τρίλεπτη παράταση.
Ένας αγώνας λήγει με το τέλος του δεκαλέπτου ή όταν μια ομάδα φτάσει στους 21 πόντους (έχοντας τουλάχιστον δύο πόντους διαφορά).
 
Δ) Τάιμ Άουτ
Η κάθε ομάδα δικαιούται ένα (1) τάιμ άουτ 20 δευτερολέπτων σε κάθε αγώνα. Ο χρόνος αυτός δεν προσμετράται στον χρόνο του αγώνα. 
Ε) Διαιτησία-Γραμματεία-Χρονομέτρηση
Σε κάθε αγώνα θα υπάρχει (τουλάχιστον) ένας (1) διαιτητής και 2 χρονομέτρες. Οι διαιτητές θα προέρχονται κατά κανόνα από την Ειδικότητα Καλαθοσφαίρισης του ΤΕΦΑΑ ΕΚΠΑ, είτε θα είναι αξιολογημένοι διαιτητές που θα συμμετέχουν εθελοντικά. Καθόλη τη διάρκεια του τουρνουά, θα λειτουργεί γραμματεία που θα καταγράφει το σκορ στο φύλλο αγώνα, ενώ θα υπάρχει και ηλεκτρονικό αρχείο.
ΣΤ) Ομαδικά Φάουλ/ Ελεύθερες Βολές
Μια ομάδα μπαίνει στην φάση των ομαδικών σφαλμάτων (φάουλ) μόλις διαπράξει το 6ο ομαδικό σφάλμα. Όταν μια ομάδα ξεπεράσει τα 9 φάουλ, το κάθε φάουλ θεωρείται ως τεχνική ποινή.
Σε περίπτωση σφάλματος κατά την προσπάθεια για σκοράρισμα (όπως αυτό ορίζεται από τους κανονισμούς της FIBA), μέσα από τη γραμμή του τρίποντου δίνεται μια (1) ελεύθερη βολή.
Σε περίπτωση σφάλματος κατά την προσπάθεια για σκοράρισμα (όπως αυτό ορίζεται από τους κανονισμούς της FIBA), έξω από τη γραμμή του τρίποντου δίνονται δύο (2) ελεύθερες βολές.
Σε περίπτωση σφάλματος κατά την προσπάθεια για σκοράρισμα (όπως αυτό ορίζεται από τους κανονισμούς της FIBA), μέσα από τη γραμμή του τρίποντου δίνεται μία  (1) ελεύθερη βολή
Σε περίπτωση σφάλματος κατά την προσπάθεια για σκοράρισμα (όπως αυτό ορίζεται από τους κανονισμούς της FIBA) συνδυασμένα με εύστοχη προσπάθεια δίνεται μια (1) επιπλέον ελεύθερη βολή.
Τα ομαδικά φάουλ 7, 8 και 9 τιμωρούνται με 2 ελεύθερες βολές.
Από το 10 ομαδικό φάουλ και μετά, όπως και στα αντιαθλητικά και στις τεχνικές ποινές, δίνονται 2 ελεύθερες βολές και κατοχή της μπάλας. Αυτό ισχύει και για τις τρεις ανωτέρω περιπτώσεις. Η κατοχή σε αυτές τις περιπτώσεις (φάουλ) ξεκινάει με check ball από την κορυφή του τριπόντου. Βολές εκτελούνται μόνο στην περίπτωση που γίνεται φάουλ καθαρά πάνω σε προσπάθεια για σουτ και όχι όταν ξεκινάει προσπάθεια για σουτ.
Εάν η επιτιθέμενη ομάδα κερδίσει το ριμπάουντ μπορεί να σκοράρει άμεσα χωρίς πάσα. Εάν η αμυνόμενη ομάδα κερδίσει το ριμπάουντ πρέπει να επιστρέψει την μπάλα πίσω από τη γραμμή τριπόντου: των 6,75μ., είτε ντριπλάροντας, είτε πασάροντας. Κατά τη διάρκεια εκτέλεσης ελεύθερων βολών μπορούν και οι επιθετικοί και οι αμυντικοί να διεκδικήσουν το ριμπάουντ. Οι επιθετικοί μπορούν να βάλουν αμέσως καλάθι. Οι αμυντικοί, για να επιτύχουν καλάθι πρέπει να επιστρέψουν την μπάλα πίσω από την γραμμή των 6,75μ., είτε ντριπλάροντας, είτε πασάροντας. Η επαναφορά μετά από φάουλ γίνεται έξω από τη γραμμή των 6,75μ. με πάσα από τον αντίπαλο (check).


Ζ) Ποινές
Ένας παίκτης, ο οποίος διαπράττει δυο αντιαθλητικά foul στο ίδιο παιχνίδι, αποβάλλεται από το διαιτητή από το παιχνίδι. Επίσης, η διοργανώτρια αρχή μπορεί να αποβάλλει παίκτες για πράξεις βίας, για προφορική ή φυσική επιθετικότητα. Οι διοργανωτές μπορούν, επίσης να αποβάλλουν ολόκληρη την ομάδα από τη διοργάνωση, σε περίπτωση που συμβάλλουν στην παραπάνω συμπεριφορά συμπαίκτη τους ή δεν προσπαθήσουν να την αποτρέψουν.
Η) Καθυστέρηση Επίθεσης 
Η καθυστέρηση εκδήλωσης επίθεσης είναι παράβαση των κανονισμών. Κάθε ομάδα πρέπει να έχει ολοκληρώσει την επιθετική της ενέργεια σε χρόνο δώδεκα (12) δευτερολέπτων, αλλιώς αλλάζει η κατοχή της μπάλας.
Θ) Πώς Παίζεται η Μπάλα
Μετά από επίτευξη καλαθιού: Μετά από καλάθι, η μπάλα αλλάζει κατοχή (loser’s ball). Aπό την ομάδα που δέχθηκε το καλάθι, πρέπει η μπάλα να βγει από τη γραμμή του τριπόντου, είτε με πάσα σε παίκτη έξω από την γραμμή, είτε με ντρίμπλα. Η μπάλα πρέπει να παιχτεί απευθείας μετά το καλάθι, χωρίς επαναφορά από την τελική ή τις πλάγιες γραμμές. Η αμυνόμενη ομάδα δεν μπορεί να παίξει άμυνα, μόνο στο χώρο που ορίζει η no charging area (ημικύκλιο κάτω από το καλάθι). Οι πρώτες πάσες μπορούν να παιχτούν άμυνα κανονικά.
Μετά από αποτυχημένη προσπάθεια επίτευξης καλαθιού: Εάν ακολουθήσει επιθετικό ριμπάουντ, η επιτιθέμενη ομάδα μπορεί να συνεχίσει την προσπάθεια της για σκοράρισμα. Εάν ακολουθήσει αμυντικό ριμπάουντ, η αμυνόμενη ομάδα πρέπει να βγάλει την μπάλα έξω από την γραμμή του τρίποντου.
Μετά από κλέψιμο, λάθος κ.α. η μπάλα σε κάθε περίπτωση πρέπει να βγει έξω από τη γραμμή του τριπόντου.
Σε κάθε άλλη περίπτωση αλλαγής κατοχής -εκτός από επιτυχημένο καλάθι- (π.χ. βήματα), η αλλαγή της μπάλας γίνεται από τον αμυνόμενο στον επιτιθέμενο στην κορυφή του τρίποντου και όχι με επαναφορά από τις πλάγιες ή την τελική γραμμή.
Σε κάθε περίπτωση jump ball η μπάλα πηγαίνει στην αμυνόμενη ομάδα.
Μετά από κάθε επίτευξη καλαθιού, η κατοχή της μπάλας περνά στην αντίπαλη ομάδα. Όταν η μπάλα βγαίνει εκτός αγωνιστικού χώρου, επαναφέρεται από το σημείο από το οποίο βγήκε έξω.
Η επαναφορά μετά από επιτυχημένο καλάθι (ενός/δύο πόντων ή ελεύθερης βολής) γίνεται έξω από την γραμμή των 6,75μ. ως εξής:

(i) Ο παίκτης από την ομάδα που δέχτηκε το καλάθι θα ξεκινήσει πάλι τον αγώνα, είτε ντριπλάροντας μέσα στη ρακέτα, ακριβώς κάτω από την μπασκέτα βγαίνοντας έξω από αυτή, μέχρι να φτάσει σε σημείο πίσω και έξω από τη γραμμή των 6,75μ. (χωρίς άμυνα) ή
(ii) με πάσα προς κάποιο συμπαίκτη του από τη ρακέτα ακριβώς κάτω από την μπασκέτα μέχρι να φτάσει η μπάλα σε σημείο πίσω και έξω από την γραμμή των 6,75μ. (χωρίς άμυνα) ή
(iii) με πάσα από τον αντίπαλο (check) έξω από τη γραμμή των 6,75μ. (χωρίς άμυνα). Σε όλες τις ανωτέρω περιπτώσεις η αμυνόμενη ομάδα δε διεκδικεί την μπάλα στη ντρίπλα ή στην πάσα μέχρι να βγει η μπάλα έξω από τη γραμμή των 6,75μ..
Ενδυμασία
Οι παίκτες της κάθε ομάδας πρέπει να φοράνε μπλούζες ίδιας απόχρωσης και υποχρεωτικά, κατάλληλα αθλητικά υποδήματα. Σε περίπτωση που δύο ομάδες έχουν ίδια χρώματα, η Οργανωτική Επιτροπή θα παρέχει διαχωριστικά φανελάκια διαφορετικού χρώματος. Επίσης δεν επιτρέπονται να φοράνε αντικείμενα που είναι επικίνδυνα, τόσο για τους ίδιους, όσο και για τους αντιπάλους, όπως δαχτυλίδια, σκουλαρίκια, αλυσίδες κλπ.
Έπαθλα και Βραβεία
Στη  νικήτρια ομάδα του τουρνουά, θα απονεμηθεί κύπελλο και στους αθλητές της ομάδας μετάλλια και δώρα των χορηγών.
Στους αθλητές των ομάδων  που θα καταταγούν στη 2η και 3η θέση, θα απονεμηθούν μετάλλια και δώρα των χορηγών.
Κατά τη διάρκεια τουρνουά θα διεξαχθούν διαγωνισμοί, δεξιοτεχνίας, τριπόντων και καρφωμάτων! 
Φωτογράφιση
Μετά τη λήξη κάθε αγώνα οι παίκτες μπορούν να βγαίνουν αναμνηστικές φωτογραφίες από το φωτογράφο της διοργάνωσης στον αντίστοιχο χώρο της εγκατάστασης. Οι φωτογραφίες αυτές θα ανεβαίνουν μετά από συναίνεση των αθλητών στα μέσα κοινωνικής δικτύωσης του τουρνουά (Instagram). Οι παίκτες έχουν το δικαίωμα να μη φωτογραφηθούν εφόσον το επιθυμούν.





Υποχρεώσεις Διοργανωτών
Η διοργανώτρια αρχή του τουρνουά υποχρεούται:
α) να παρέχει στους συμμετέχοντες όλες τις απαραίτητες πληροφορίες (προκήρυξη αγώνων, αγωνιστικό πρόγραμμα κλπ.) και να τους ενημερώνει εγκαίρως για όλες τις εξελίξεις, τροποποιήσεις, αλλαγές κλπ.
β) να τηρεί βαθμολογικό πίνακα και με βάση αυτόν να επικυρώνει την οριστική κατάταξη των ομάδων,
γ) να διατηρεί το δικαίωμα να προβεί σε αλλαγές των όρων της προκήρυξης, αν χρειαστεί, αφού έχει προηγηθεί ενημέρωση των συμμετεχόντων και
δ) να επιλαμβάνεται των θεμάτων που προκύπτουν και να επιλύει τυχόν προβλήματα.

Η Οργανωτική Επιτροπή του τουρνουά,
Ειδικότητα Αθλητικής Διοίκησης, ΤΕΦΑΑ ΕΚΠΑ
ΦΟΡΜΑ ΥΠΟΒΟΛΗΣ ΣΥΜΜΕΤΟΧΗΣ
https://docs.google.com/forms/d/1C4y7exbz7NoXIpjaj5bdZo0WjGp_ZKGT-iHZ9FpWJGE/edit?ts=69bbce5f

